**Călător în timp**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Fugarele secunde

Din viitor coboară,

Iar Timpul le ascunde

În fulguiri de seară.

Ele plutesc alene

Spre-mpărăția noastră

Și parcă bat din gene

Mici îngeri la fereastră.

Copil le prind privirea

Prin florile de gheață,

Însă nu-mi cred uimirea

Că ei există-n viață.

Mă țin cu o poveste

Înduioșat de mână

În doi să trecem peste

Eclipse de lumină.

Iar Vremea toarnă stele

Ce fulguiesc prezise

Pe dorurile mele,

Pe urmele de vise.

De îmi venea iar mie

Să stau tot în omături

Știind o veșnicie

Cum trece pe alături.

Fulgii obrazu-mi taie

Și mi se-mplântă-n plete...

Revin iar în odaie

Din ierni pe îndelete.

Oglinda când îmi prinse

Privirea fâstâcită

Văzui tâmplele-mi ninse,

Iar fața scrijelită.

Victor Bragagiu